Il frar grond
La «stafla» rumantscha – tge è capità fin ussa 

Da David Truttmann 

Avant tschintg emnas eran entradas 10 persunalitads rumantschas en il container blau a Stierva: Duas dal Surmeir, duas da la Surselva, duas da l’Engiadina, duas da la Sutselva e duas da Cuira. Tut las tschintg candi-datas ed ils tschintg candidats eran be aspectativas e mintgin/a dad ellas ed els aveva grondas speranzas da pudair incassar a la fin ils 300 000 francs sponsurisads da la Lia rumantscha. La «Televisiun transrumantscha» (TTR) emetta dapi lura – grazia a las cameras zuppadas – durant la primetime, a las 19.30, las pli novas novitads or dal container. 

Basta, en il container blau hai dà gia l’emprima saira grondas tensiuns. La Sutsilvana Gina na chapiva gnanca pled da quai che la Valladra Flurina scheva. Sin quai ha Gieri (da Ruschein) manegià che Gina saja ina margnacca intellectuala, e ch’ella saja en quest container totalmain al fauss lieu. Flurina aveva dentant cumpassiun cun Gina, l’ha confortada ed ha ditg a Gieri ch’el saja in grobian. A quel era quai però tuttina. El ha prendì ina biera or da la frestgera ed ha fatg viva cun Toni, ses collega surmiran. Però la dumengia suenter han las aspectaturas ed ils aspectaturs rumantschs spedì Gieri or dal container. 

La segunda emna è stada la gronda discussiun da las frisuras. Men aveva manegià – en idiom puter – che Marietta (Surmirana) para cun sia frisura be in babau, e che la punk-fritta da Samuel, il «Churer», sumeglia plitost ad in barschun da dents. La Surmirana ed il «Churer» eran permalads enormamain. Perquai han els er nominà Men per la selecziun. E quella dumengia è Men sgulà or dal container. 

La terza emna hai dà l’emprim pèrin rumantsch: Flurina e Marc. La telefonista da Sent ed il manager da marketing dad Andeer s’avevan chattads – en la tualetta. Da la scena d’amur ha la TTR be emess ina sequenza da trais secundas. Sin la dumonda tge ch’els veglian dir uss a lur amia ed ami dador il container, ha respundì Flurina: «Merda», e Marc ha ditg: «Oha». La dumengia suenter è Flurina sgulada or dal container, e Marc fa dapi lura l’amur cun Marietta. 

La quarta emna ha Gieri (quel che era sgulà or dal container gia l’emprima emna) publitgà ses disc cumpact cun il titel «Nus Rumantschs tutgain ensemen». E precis durant quella quarta emna hai dà en il container blau la gronda dispita interrumantscha. Cilgia (da Cuira) ha pretendì ina saira che ils pli cools Rumantschs sajan quels che vivan a Cuira. Prisca da Lumbrein ha ditg immediatamain a Cilgia ch’ella saja ina vipra. Toni ha manegià che tut ils Rumantschs che sajan emigrads a Cuira hajan in cumplex, ed ha bitschà vinavant Prisca. Quella fin d’emna han las aspectaturas ed ils aspectaturs rumantschs spedì Cilgia or dal container. 

Uss essan nus en la tschintgavla emna dal «frar grond». Gina, Marc, Prisca, Toni, Marietta e Samuel èn anc adina en il container blau si Stierva. Ier ha communitgà la TTR che la quota d’aspectaturas ed aspectaturs na saja anc mai stada uschè auta tar ina emissiun rumantscha, gnanc tar l’emissiun da novitads «Retrosguard». La direcziun planisescha perquai gia la segunda «stafla» dal «frar grond». L’idea è dad integrar la proxima giada er anc ina persuna da lingua tudestga ed ina che fa finta da dis-currer rumantsch grischun. La TTR less però surtut vesair en il container blau anc dapli sex, e quai sur ils cunfins linguistics or.